Twee dood, een kritiek ná skietery by drankwinkelTwee mans is dood en een kritiek gewond ná ŉ skietery by ŉ drankwinkel in CR Swartweg in Roodepoort. Nick Dollman, woordvoerder van Netcare 911, het gesê die voorval het Saterdagaand omstreeks 18:10 plaasgevind. “Dit blyk dat rowers verskeie skote op ŉ man in die winkel afgevuur het asook op die sekuriteitsbeamptes wat op die voorval gereageer het,” het Dollman gesê. Volgens Dollman het paramedici drie mans behandel. “Die eerste een het ongelukkig reeds aan sy beserings beswyk, die tweede man is op die toneel behandel en aan ŉ asemhalingsmasjien gekoppel, maar is toe ook dood verklaar nadat hy aan baie ernstige beserings beswyk het,” het Dollman gesê. Werner Vermaak, woordvoerder van ER24, het gesê die derde man was ook in ŉ kritieke toestand en is toe per mediese helikopter na ŉ nabygeleë hospitaal gehaas. Volgens Vermaak is ŉ derde sekuriteitswag nie beseer tydens die voorval nie en was ŉ berader op die toneel om die mense wat betrokke was in die voorval by te staan.